प्रकाश चंद्रगुप्त एक तरह से प्रगतिशील लेखक संघ के एडमिन थे। परिमल के उल्लेखनीय नाम थे: धर्मवीर भारती, गोपी कृष्ण गोपेश, गिरिधर गोपाल, विजयदेव नारायण साही, जगदीश गुप्त, केशव चंद्र वर्मा और रामस्वरूप चतुर्वेदी। कुछ लोग मध्यमार्गी थे, फेंस के इधर उधर मंडराया करते। परिमल के बुद्धिजीवी ज्यादातर गीतकार और कवि थे, जबकि प्रगतिशील खेमे में गद्यकार थे। इलाहाबाद के माहौल में एक और विचित्रता थी। गोष्ठियों में एक खेमा दूसरे खेमे को लाख ललकारे पर शाम को कॉफी हाउस में सब इकट्ठे हो जाते। कभी कभी प्रलेस और परिमलियन के अलग गोल घेरे बनते लेकिन एक दूसरे को लक्षित कर फिकरेबाजी चलती रहती। जब किसी को घनघोर निंदा करनी होती तो उसे सी.आई.ए. का एजेंट घोषित कर देते। भैरवजी का कहना था लक्ष्मीकांत वर्मा सी.आई.ए. के एजेंट हैं, जबकि लक्ष्मीकांतजी अपने पान तम्बाकू के लिए भी सत्यप्रकाश मिश्र की संगत करते। भैरवजी ने एक कहानी लिखी, ‘मैं अमरीकी गेहूं नहीं खाऊंगी’ और अपने को प्रगतिशील सिद्ध करने का आग्रह करने लगे। इलाहाबाद में चार पांच रचनाकारों को छोड़कर बाकी सब मुफलिसी के मारे थे। कारुणिक यह था कि जिसके घर दो वक्त चूल्हा जलने लगता उसी को सी.आई.ए. का एजेंट घोषित कर दिया जाता। सी.आई.ए. का एजेंट कहलाना निकृष्टतम गाली माना जाता।